google/wiki40b huggingface dataset:
כושן רשעתים

בתנ"ך, כּוּשָן רִשְעַתַיִם היה מלך ארם נהרים אשר שעבד את עם ישראל במשך שמונה שנים בשל חטאיהם הדתיים - עבודת הבעל. סיפור הפרשה ניתן בתמציתיות בספר שופטים ספר שופטים, פרק ג', פסוק ז'-יא. על-פי המסופר, אלוהים העמיד לעם ישראל מושיע בדמות עתניאל בן קנז, אשר הביס את כושן ושפט את ישראל עד למותו: "ותשקוט הארץ ארבעים שנה". חז"ל אומרים שכושן היה לבן הארמי שנקרא גם בעור, שהיה אביו של בלעם.

סיפור הפרשה במקרא

וַיַּעֲשׂוּ בְנֵי-יִשְׂרָאֵל אֶת-הָרַע בְּעֵינֵי ה', וַיִּשְׁכְּחוּ אֶת-ה' אֱלֹהֵיהֶם; וַיַּעַבְדוּ אֶת-הַבְּעָלִים, וְאֶת-הָאֲשֵׁרוֹת. וַיִּחַר-אַף ה' בְּיִשְׂרָאֵל, וַיִּמְכְּרֵם בְּיַד כּוּשַׁן רִשְׁעָתַיִם, מֶלֶךְ אֲרַם נַהֲרָיִם; וַיַּעַבְדוּ בְנֵי-יִשְׂרָאֵל אֶת-כּוּשַׁן רִשְׁעָתַיִם, שְׁמֹנֶה שָׁנִים. וַיִּזְעֲקוּ בְנֵי-יִשְׂרָאֵל אֶל-ה', וַיָּקֶם ה' מוֹשִׁיעַ לִבְנֵי יִשְׂרָאֵל וַיֹּשִׁיעֵם אֵת עָתְנִיאֵל בֶּן-קְנַז, אֲחִי כָלֵב הַקָּטֹן מִמֶּנּוּ. וַתְּהִי עָלָיו רוּחַ-ה', וַיִּשְׁפֹּט אֶת-יִשְׂרָאֵל, וַיֵּצֵא לַמִּלְחָמָה, וַיִּתֵּן ה' בְּיָדוֹ אֶת-כּוּשַׁן רִשְׁעָתַיִם מֶלֶךְ אֲרָם; וַתָּעָז יָדוֹ, עַל כּוּשַׁן רִשְׁעָתָיִם. וַתִּשְׁקֹט הָאָרֶץ, אַרְבָּעִים שָׁנָה; וַיָּמָת עָתְנִיאֵל בֶּן-קְנַז.
— ספר שופטים, פרק ג', פסוק ז'-יא

הצעות לזיהוי כושן רשעתיים

הכשדים היו עם שהיגר מארם נהריים לדרום בבל, בכך נבין את הכתוב בישעיהו "הן ארץ כשדים, זה העם לא היה" כי ארצם המקורית של הכשדים הייתה ארם נהריים, ובה הייתה 'אור כשדים', ממנה עברו לבבל שהפכה להיות 'ארץ כשדים'. מסתבר שיש לזהות את הכשדים עם ה'כושים' שהיגרו לבבל בדורות שלאחר המלך חמורבי: "ממלכת חמורבי סבלה זעזועים קשים בימי יורשו... פלישת הכשים, עם שארץ מוצאו אינה ידועה בדיוק... שבטי הכשים הצליחו להאחז בשולי ממלכת בבל" (תדמור, א"מ ה', עמ' 81-82).
זיהוי זה מורה כי ארץ מוצאם של הכשים היא ארם נהריים.
מדברי הכתוב העוסקים ב"כושן רשעתיים מלך ארם נהריים" עולה כי הוא היה מלך אדיר, שכן מלכותו, ארם נהריים שכנה כ-1000 ק"מ מיהודה ואע"פ כן היו בני ישראל משועבדים לו.
בין מלכי ארם נהריים נמצא המלך 'כדשמן-חרב' שמצודתו פרוסה מבבל ועד מצרים. אויביו היו בני ה'שותו', אשר יש מעט מן הפרשנים שזיהו כשמם של בני ישראל בתעודות העתיקות.
"המלך כדשמן-חרב לחם בשבטי השותו הנודדים שהפריעו את מהלך השיירות התקין בין בבל לבין סוריה ומצרים, והקים שם מצודות" (תדמור, א"מ ה', עמ' 84).
מסתבר אם כן ש'כדשמן-חרב' מלך הכשים שלחם בשבטי השותו הנודדים הוא כושן רשעתיים מלך ארם נהריים שלחם בשבטי ישראל בדור ההתנחלות.

כושן רשעתים בביקורת המקרא

במחקר הביקורתי של הטקסט המקראי נתפס סיפור כושן רשעתיים כהמצאה ספרותית של העורך הדויטרונומיסט, שפעל בירושלים בשלהי תקופת בית ראשון ובימי גלות בבל. לדעת החוקרים נדב נאמן ועודד ליפשיץ, הסיפור טיפולוגי, מכיל רק פסוקי מסגרת המתארים את מעגל החטא המאפיין את כל סיפורי השופטים, ואינו כולל פרטים נוספים. השם מורכב משילוב של אויבי ישראל – כוש וארם – ואף מוּעצם על ידי שימוש בצורת זוגי ובכינוי "רשע". לשיטתם, הסיפור הוסף לגרסה קדם-דויטרונומיסטית של ספר שופטים, המכונה במחקר "ספר המושיעים", ואשר הכילה במקור מעשי גבורה של דמויות מממלכת ישראל הצפונית. מטרת תוספת זו הייתה להאדיר את שבט יהודה, וליצור קשר בין גיבור תקופת הכיבוש כלב בן יפונה לבין תקופה זו כחלק מהשקפתם ההיסטוריוגרפית. החוקרים מציינים את ההגזמה הרבה שבה ניחן הסיפור כעדות תומכת נוספת התומכת בדבריהם.
קבלו אותי

עונה 4 (2016)

ב-6 ביולי 2016, פרסם ג'וש תומאס סרטון טיזר לעונה הרביעית, שתשודר בהמשך השנה ותכלול שישה פרקים. תומאס יביים שלושה מהפרקים, וחלק מהדמויות החוזרות יהיו טום, האנה וארנולד (וכמובן ג'וש). כמו כן פורסם, שהסדרה תשודר לראשונה גם בבריטניה, כנראה דרך שירות הווידאו של אמזון.
Give It Up to Me

וידאו קליפ

הווידאו קליפ של השיר צולם על ידי סופי מולר. ב-13 בנובמבר 2009, אנשים סיפקו מבטים ראשוניים על כל מה שנוגע לפרויקט הזה, ובמיוחד בכל הנוגע לשיר עצמו. הווידאו קליפ המלא הועלה לראשונה ב-17 בנובמבר, לערוץ ה-Vevo של הזמרת. 
במהלך הקליפ, ניתן לראות סצנות של שאקירה וליל ויין אשר מתמזגות בכוריאוגרפיה. ג'יימס מונטגומרי מ-MTV News ציין כי הוא רואה דמיון רב עם הווידאו קליפ הזה לבין "(Single Ladies (Put a Ring on It" של הזמרת האמריקאית ביונסה נואלס, כאשר ניתן להבחין זאת על ידי הדגשת הלבוש, הכוריאוגרפיה, וסגנון הריקוד.
Arch Linux

מנהל החבילות

Arch משתמשת במערכת ניהול חבילות בינאריות קלה לשימוש בשם pacman.‏ pacman כתובה בשפת C ומעוצבת להיות קלה, פשוטה ומהירה מאוד. Arch גם מספקת מערכת בניית חבילות דמוית ports שנקראת (ABS (Arch Build System, שנועדה להקל על בניית והתקנת החבילות מקוד המקור בקלות.

מאגרי חבילות

קיימים שבעה מאגרי חבילות (Package Repositories, נקראים גם Repo's) רשמיים להפצה:

[core]

במאגר חבילות זה יש את כל הדרוש למערכת Arch Linux בסיסית ועובדת. מאגר זה כולל את הכלים הבסיסיים של GNU, הליבה של לינוקס, עורך בסיסי - vi או nano. כל החבילות במאגר זה חייבות להיות שלמות ובדוקות לפני כניסה למאגר זה. מדית התקנה מסוג CORE פשוט מכילה את המאגר הזה, בתוספת תסריטי ההתקנה.

[extra]

מכיל את כל החבילות שלא נדרשות לצורך מערכת בסיסית, אבל נדרשות לצורך מערכת עשירה יותר, כגון שרת X, שולחנות העבודה GNOME ו־KDE, שרת האינטרנט אפאצ'י ועוד.

[community]

מאגר זה מכיל חבילות המנוהלות על ידי משתמשים מהימנים (Trusted Users בקיצור, TUs), והם בעצם ענף מהודר מראש (בינארי) של מאגרי ה־AUR (ראו להלן), ונוצרו מחבילות שהיו במאגר זה במקור, ונבחרו לעבור למאגר זמין יותר.

[testing]

מאגר זה מכיל חבילות המועמדות להיכנס למאגרים [core] ו־[extra], ועשויות לשבור חבילות קיימות ו/או מחכות לחבילות אחרות כדי שיבנו, ולאחר שכל החבילות הרלוונטיות יבנו, אז החבילות תועברנה למאגר הרלוונטי להן. שימוש במאגר זה מחייב שימוש במאגר [community-testing].

[multilib]

לאלו העובדים עם מערכות 64 סיביות, ייתכן ותדרשנה חבילות מסוימות שלא ניתן להדר לארכיטקטורה זו, מסיבות שונות, כגון חבילות קנייניות ללא קוד מקור, אז נצרכות גם חבילות נוספות כדי לעבוד איתם. נובע מכך, שמשתמש אשר לא אפשר מאגר זה, יעבוד עם מערכת 64 סיביות טהורה.

[community-testing]

מאגר זה דומה למאגר [testing] בכך שהוא מכיל חבילות העשויות לשבור חבילות קיימות, אך החבילות בו מועמדות להיכנס למאגר [community]. שימוש במאגר זה מחייב שימוש במאגר [testing].

[multilib-testing]

מאגר זה דומה למאגר [testing] בכך שהוא מכיל חבילות העשויות לשבור חבילות קיימות, אך החבילות בו מועמדות להיכנס למאגר [multilib].

Arch User Repository

מאגר זה, שנקרא גם AUR, הוא מאגר חבילות לא רשמי של תסריטי התקנה המכילים פרטים על החבילה כגון, מקור קוד המקור, הוראות ההידור ועוד. לאחר הרצה של תסריט התקנה (באמצעות התכנה makepkg), נוצרת חבילה הניתנת להתקנה על ידי מנהל החבילות pacman. כל משתמש יכול להוסיף חבילות למאגר זה.

Arch Linux ARM

להפצה ישנה הפצת בת, שאינה נתמכת באופן רשמי, ומוסיפה תמיכה למחשבים בארכיטקטורת ARM (כגון Raspberry Pi) בגרסאות ARMv5te, ARMv6, ARMv7 ו־ARMv8 AArch64.
שמואל ילינק

ביוגרפיה

בין השנים 1966–1969 שירת בצה"ל. למד משפטים באוניברסיטה העברית בירושלים וב-1969 הוסמך כעורך דין לאחר התמחות במשרד עו"ד אביגדור שלוש. בשנת 1975 הקים משרד עצמאי, העוסק בתחומי הביטוח והנזיקין. בשנת 1996 סיים תואר שני במשפטים. בשנת 2003 קיבלת תואר דוקטור למשפטים. בשנת 2009 היה מועמד לתפקיד שופט בבית המשפט העליון. בשנת 2013 התאחד משרדו של ילינק עם משרד עורכי הדין עדי וייס.
ייצג את משפחות הנפגעים בפרשת רמדיה.

הדוקטורט

מחקריו מתעסקים בתחום התרומת איברים, הוא מציע קווים להצעת הסדרי חקיקה והסדרים חברתיים להגברת והקלת היצע של איברי אדם להשתלה, על בסיס שיקולים כלכליים ומסחריים.
בדוקטורט ילינק מציג מודל שיאפשר מסחר חוקי באיברים. על-פי המודל, כל התורמים, וכן בני המשפחה של הנפטרים, קרובי משפחה התורמים איברים, וגם מי שמוכרים איברים, יקבלו תגמול הולם בעבור תרומתם. מקבל האיבר, לעומת זאת, לא יתבקש לשלם דבר בעבור האיבר שיקבל. חלוקת האיברים, על-פי המודל, תיעשה על-פי הכללים המקובלים כיום על המרכז הלאומי להשתלות איברים. 
על-פי הדוקטורט, למדינה כדאי לעודד תרומת איברים, במטרה לחסוך מצד אחד את הסבל של האזרחים, ומצד שני את העלויות הגבוהות של הטיפול בחולים. במידה והמדינה הייתה נותנת תמורה הולמת בעבור האיברים, ניתן היה להגדיל את מספר התורמים.
סיסיים

מאפיינים

הסיסיים הם עופות דקי גזרה ובעלי כנפיים ארוכות ומחודדות. הם מעופפים מיומנים ביותר ומבלים את מרבית חייהם בתעופה - כך הם ניזונים, ישנים ואף מזדווגים. רגליהם אינם מותאמות להליכה או לעמידה על ענפים, אך מותאמות לאחיזה בקירות. הם מקננים בסדקי מבנים ובמצוקים.
יש הרואים את הסיסיים כמקורבים לסנוניתיים בשל מראם ומעופם המהיר, אולם מדובר באבולוציה מתכנסת. הסיסיים מקורבים גנטית לקוליבריים. ניתן לראות דמיון במבנה הראש והגוף, בכנפיים וביכולות התעופה המרשימות.
מרדכי נסיהו

מרדכי נסיהו ("דוקשי") (25 בספטמבר 1929, ב' באלול, תרפ"ט - 23 באפריל 1997, ט"ז בניסן, תשנ"ז) היה סופר והוגה דעות, מהאידאולוגים של מפא"י ומפלגת העבודה בעשורים האחרונים של המאה העשרים, שימש כמנהל המכון להשכלה של מפא"י בבית ברל ולאחר מכן כעשרים וחמש שנים ראש מחלקת המחקר של בית ברל.

ביוגרפיה

נסיהו נולד וגדל בחיפה לצפורה (פייגה) ולנפתלי זוכמן. אמו, בת לאדמו"ר משושלת האדמו"רים מסקווירא וצאצא ל"המגיד מצ'רנוביל", נטשה את העולם החרדי והפכה לאתאיסטית, והייתה לה השפעה גדולה על עיצוב דרכו. למד בבית הספר הריאלי בחיפה. בנעוריו היה מעורב בפעילות קומוניסטית אך נטש אותה. שירת בענף היסטוריה של צה"ל (הביא לדפוס, יחד עם יהושע בן אריה, את הספר "תולדות מלחמת הקוממיות", שהוא הגרסה הרשמית של קורות מלחמת העצמאות) ולמד באוניברסיטה העברית בירושלים. תקופה מסוימת היה ממונה על המחקר במחלקה לשיתוף פעולה בינלאומי במשרד החוץ. 
בצעירותו היה חבר במפ"ם אך פרש ממנה, הצטרף למפא"י ונטל חלק בפעילות "צעירי מפא"י. היה עורך הרבעון העיוני של "המערך" "אות" וניהל את שבעת המחזורים הראשונים של המכון להשכלה של מפא"י בבית ברל. במהלך שנת שבתון השתלם באוניברסיטת  הרווארד וערך סיור מקיף בארצות אפריקה. בשנות ה-60 תמך בבן-גוריון במאבקיו הפוליטיים בתוך מפא"י והיה מקורב ל"צעירי בן-גוריון" (ובהם משה דיין ושמעון פרס) אך לא פרש אתם ממפא"י כאשר הוקמה רפ"י. עם חזרת דיין ופרס למפלגת העבודה הצטרף ל"חטיבת רפ"י" בתוך מפלגת העבודה. מאותה תקופה ועד פרישתו לגמלאות היה ראש מחלקת המחקר בבית ברל. נסיהו הרבה לעסוק בפעילות אידאולוגית ושנים רבות שימש גם מרכז ועדות המצע לקראת מערכות הבחירות ועורך קובצי ההחלטות של ועידות מפלגת העבודה והוועדות האידאולוגיות השונות שפעלו בין ועידה לוועידה ברציפות בעשורים האחרונים של המאה העשרים. במהלך השנים הרבה לכתוב מאמרים בנושאים אידאולוגיים ופוליטיים. ב"תקופת ההמתנה", לפני מלחמת ששת הימים, כאשר משה דיין ביקש להתמנות למפקד חזית הדרום, נפגשו מרדכי נסיהו, מרדכי בר און ויצחק לבני עם דיין כדי לשכנעו להסכים לדרישה למנותו לשר הביטחון. סייע בעילום שם למשה דיין להוציא לאור את ספרו "מפה חדשה - יחסים אחרים" וייעץ לשמעון פרס בכתיבת ספרו "כעת - מחר".
נסיהו פרסם חמישה ספרים אידאולוגיים ומדיניים, שמומחים החשיבום לפורצי דרך בשעתם. על ספרו "המהפכה המדעית והעולם המתפתח" כתב משה שרת בהקדמה: "ספר מקורי... פרי עיון מעמיק של הוגה וחוקר ישראלי, בן הדור החדש". על ספרו "ישראל כאתגר" כתב פרופ' יחזקאל דרור בהקדמה: "חשיבותו העיקרית של הספר בהיותו ניסיון חלוצי במחשבה חדשה". 
נסיהו נישא בשנת 1962 ליהודית נסיהו, מהנשים הראשונות שמילאו תפקיד בכיר ב"מוסד". בנם היחיד חיים (חיימי) נולד ב-1964 והיה ד"ר למתמטיקה. הוא נפטר בשנתו בזמן טיול פסגות רגלי בנפאל בשנת 1994. בתקופה ההיא פרש נסיהו לגמלאות ובריאותו התרופפה והדרדרה. נפטר ב-1997
תיק השוק

תיק השוק הוא תיק נכסים הכולל את כל הנכסים בשוק ביחס פרופורציונלי לערכם בשוק.
למרות הגדרה רחבה זו, לא נדרש לכלול את כל הנכסים הקיימים בשוק כדי לקבל את תיק השוק, ניתן להסתפק בנכסים העיקריים שבשוק כך שיתקבל תיק שוק מקורב מספיק לתיק השוק האמיתי. הכלכלן ריצ'רד רול הראה כי המדד העיקרי בכל מדינה, הוא תיק מקורב מספיק וניתן להסתמך עליו. כך למשל מדד S&P 500 בארצות הברית ומדד DAX בגרמניה הם תיקים מקורבים לתיק השוק.
הרעיון מאחורי תיק השוק הוא שמשקיעים ישקיעו רק בתיק השוק ובנכס חסר סיכון. כי השקעה בתיק אחר יתן סיכון גבוה יותר ביחס לתשואה שאותה הוא יכול לקבל משילוב בין תיק השוק ונכס חסר סיכון. תאוריה זו היא הבסיס למודל CAPM ומודלי תמחור נוספים.
יואכים פרינץ

תולדות חייו

פרינץ נולד בכפר Bierdzany (בזמן בכיבוש נקרא Burkhardsdorf)  ליד אופולה שבשלזיה (כיום בשטח פולין, אז בשטח פרוסיה) וזכה לחינוך יהודי. ב-1917 הצטרף לתנועת הנוער הציונית "בלאו וייס". בגיל 21 כבר היה בעל תואר דוקטור מאוניברסיטת גיסן והחל לכהן כרב ומורה בבית המדרש לרבנים בברסלאו. בשנת 1926 התמנה לרבה של קהילת ברלין הליברלית, תפקיד בו החזיק עד 1936.
בשנת 1934 פרסם פרינץ ספר ציוני בשם "אנו היהודים" (Wir Juden), שעורר מחלוקת. פרינץ קבע בו שבעקבות נפילת הליברליזם וכישלון ההתבוללות - רק הציונות יכולה לפתור את בעיית היהודים בעולם. פרינץ הדגיש את הצורך של היהודים להפוך לאומה מובחנת ונבדלת ולהילחם על הגדרתם העצמית, כיוון שאין כל תקווה שיוכלו להיטמע בקרב הציבור הלא-יהודי, התבוללות אינה יכולה לפתור את מצבם, ורק שאיפה מדינית יכולה לסייע להם להיחלץ מן האנטישמיות. פסקה מהחיבור, שהוצאה מהקשרה, משמשת תועמלנים אנטי-ציונים ומכחישי שואה לטעון שכביכול, פרינץ סבר שהתנועה הציונית והתנועה הנאצית יוכלו להידבר ביניהן, הודות לאמונתן המשותפת ב"טוהר העם והגזע".  
עד מהרה החל פרינץ להטיף ליהודים לעזוב את גרמניה מהר ככל האפשר. עם זאת, הוא עצמו נשאר בגרמניה עד 1937, ואף נעצר מספר פעמים על ידי הגסטאפו, עד שחולץ והיגר לארצות הברית בסיועו של סטיבן וייז.
עם הגיעו לארצות הברית התיישב פרינץ בניוארק, ניו ג'רזי והיה למנהיג קהילת בית הכנסת Temple B'nai Abraham. הוא היה חבר פעיל ב-United Palestine Appeal (שהפכה למגבית היהודית המאוחדת) לגיוס תמיכה בסוכנות היהודית. במהלך השנים הפך למנהיג בולט בקרב יהדות ארצות הברית וכיהן בתפקידים רשמיים כנשיא הקונגרס היהודי האמריקאי (1958–1966), מנהל הוועידה לתביעות יהודיות חומריות כנגד גרמניה ונמנה עם מייסדי ועידת הנשיאים (והיה היו"ר שלה בשנים 1965-1967). פרינץ קיים קשרים ידידותיים עם מנהיגי מדינת ישראל, אך לא עלה אליה. לפיכך זכה לבוז, למשל מאת משה שמיר שכינה אותו "נסיך (פרינץ=נסיך) יהודי אמריקה" ושאל מדוע אינו עולה לארץ. פרינץ נימק את סירובו לעלות במונופול שיש ליהדות האורתודוקסית על חיי הדת במדינת ישראל ובאי-קבלתם של אורחות החיים, המנהגים והמסורות הדתיות והקהילתיות של עולים רפורמים מארצות הברית על ידי הממסד הדתי בישראל. 
פעילות מרכזית נוספת של פרינץ הייתה עם התנועה לזכויות האזרח של ארצות הברית. הוא ראה זהות בין תלאות האפרו-אמריקאים, ההפרדה הגזעית וחוסר השוויון ממנו סבלו לבין התלאות אותם סבלו היהודים לאורך הדורות. בין היתר שיתף פעולה עם מרטין לותר קינג, צעד במצעד הגדול לוושינגטון ונשא את נאומו מיד לפני שעלה קינג לדוכן לשאת את נאום "יש לי חלום". בנאומו אמר שלפי ניסיונו בגרמניה הנאצית החטא הגדול ביותר של האנושות הוא השתיקה נוכח עוולות.
מלאכי לוינגר

ביוגרפיה

נולד בחברון, בן למרים ולרב משה לוינגר. למד בישיבת ההסדר קריית שמונה ושירת בצה"ל בחטיבת הצנחנים. בסוף שנות ה-90 הצטרף לליכוד והוא חבר מרכז המפלגה. היה שליח בברית המועצות מטעם "נתיב", ניהל את מדרשת חברון ושימש כמזכיר היישובים שבות רחל והר ברכה במסגרת "אמנה". עסק בתחומים חברתיים שונים והיה שותף לפרויקטים הקשורים לנוער, חינוך ועלייה. פעל בארגון סיורים של ישראלים בחברון. בעל תואר בכלכלה ומינהל עסקים מהמרכז האוניברסיטאי באריאל. 
כיהן במשך כשנה כסגן ראש מועצת קריית ארבע. בנובמבר 2008 נבחר לראשות המועצה כשהוא גובר על מאיר לפיד, בנם של מרדכי ומרים לפיד, ועל יעקב שרביט.
בבחירות לרשויות המקומיות שנערכו באוקטובר 2013 נבחר לקדנציה שנייה לראשות המועצה לאחר שגבר על ישראל ברמסון. באוקטובר 2018, הוחלף בבחירות המוניציפליות על ידי אליהו ליבמן.

חיים אישיים

נשוי לעטרת גרינגרס, ואב לשישה.
יונתן ברנסקי

שירות צבאי

ברנסקי התגייס לצה"ל בשנת 1989 ושירת בגדוד 50. לאחר קורס קציני חי"ר היה מפקד מחלקה ובהמשך מפקד פלוגה בגדוד 931 בחטיבת הנח"ל. לאחר מכן שימש מ"פ בבה"ד 1, לאחר מכן שימש מפקד מגמת האימון המתקדם בבא"ח נח"ל, ובהמשך כסמג"ד גדוד 50. ב-2001 הועלה לדרגת סגן-אלוף ומונה לראש ענף חי"ר בביסלמ"ח, ובאפריל 2002 מונה למפקד גדוד נצח יהודה, תפקיד אותו מילא במהלך כשנתיים וחצי עד 2004.
לאחר מכן מונה לקצין המבצעים של פיקוד הדרום. בתפקידו הבא שימש במקביל כראש מטה הרבנות הצבאית וכמפקד חטיבת הנגב בשנים 2008–2011, והוביל את החטיבה בלחימה במבצע עופרת יצוקה. ב-2011 מונה לסגן מפקד אוגדת עזה. החל מ-2013 שימש כמפקד מגמת יבשה במכללה הבין-זרועית לפיקוד ולמטה. בסוף שנת 2014 פרש מצה"ל. בינואר 2015 מונה למנכ"ל עמותת נצח יהודה.

פעילות פוליטית

באוקטובר 2016 החל בפעילות שטח לקראת התמודדותו בפריימריז של מפלגת הבית היהודי. בבחירות, שנערכו באפריל 2017, קיבל ברנסקי 12.2% מהקולות והפסיד לנפתלי בנט.

חיים אישיים

ברנסקי הוא בעל תואר ראשון במדע המדינה לימודי המזרח התיכון, ותואר שני בדיפלומטיה וביטחון לאומי. נשוי ואב לחמישה ילדים.
אולף שולץ

ביוגרפיה

שולץ נולד ב-14 ביוני 1958 בעיר אוסנבריק שבמדינת סקסוניה התחתונה של גרמניה המערבית. הוא גדל בהמבורג, ולמד משפטים באוניברסיטה שלה. בשנת 1998 נבחר לראשונה לבונדסטאג מטעם מחוז במערב העיר. בין שתי כהונותיו בפרלמנט (מאי–אוקטובר 2001), שולץ כיהן כשר הפנים של עיר-המדינה המבורג. בשנים 2002–2004 שימש מזכיר המפלגה. הוא גם שימש כחבר בוועדת הפיקוח הפרלמנטרית אשר מפקחת על שירותי המודיעין הגרמניים (שירות הביון הפדרלי, השירות לסיכול ריגול צבאי והמשרד הפדרלי להגנת החוקה). נוסף על כך, היה חבר בוועדה למינוי שופטים.
ב-20 בפברואר 2011 ניצחו שולץ ומפלגתו בבחירות המקומיות שנערכו בהמבורג, עם כ-48.3% מקולות הבוחרים, תוצאה שהביאה ל-62 נציגים מטעם המפלגה בפרלמנט המקומי (מתוך 121). כתוצאה מכך, שולץ התפטר מהבונסטאג וב-7 במרץ היה לראש עיריית המבורג. לאחר הבחירות שנערכו בשנת 2013 היה שולץ שותף בתהליך הרכבת הממשלה בין מפלגתו לבין המפלגה הנוצרית-דמוקרטית אשר ניצחה בבחירות. בשנת 2015 נבחר שנית לתפקידו בהמבורג, עם כ-47% מהקולות. הוא הקים את ממשלתו בשיתוף עם מפלגת הירוקים והושבע בשנית לתפקיד ב-15 באפריל. באותה השנה הוביל הוביל קמפיין למען אירוח אולימפיאדת 2024 בעיר, אך לבסוף דחו אזרחי העיר את ההצעה במשאל עם. במרץ 2018 עזב שולץ את עיריית המבורג על מנת לשמש כשר האוצר הפדרלי וסגן הקנצלרית.
שולץ נחשב לשמרן ביחס לשאר חברי מפלגתו.
בעבר שימש בחבר הנאמנים של בנק ההשקעות האירופי ובנק ההשקעות האסייתי לתשתיות. הוא נשוי לבריטה ארנְסט (ילידת 1961), לזוג אין ילדים. אשתו אף היא פוליטיקאית במפלגה הסוציאל-דמוקרטית.
הדסון (נהר)

תחבורה

מאז 26 בדצמבר 1825, שבו נפתחה תעלת אירי, הפך נהר ההדסון לנתיב תחבורה ימית חשוב, המקשר את האוקיינוס האטלנטי באזור העיר ניו יורק עם פנים היבשת והימות הגדולות. בנוסף, מעל הנהר עובר גשר ג'ורג' וושינגטון, שמהווה נתיב תחבורה מרכזי בין מנהטן ומדינת ניו ג'רזי.
קוריינטס

היסטוריה

ב-1516, חואן דיאז די סוליס פיקד על המשלחת ראשונה לחקירת האזור, אך המשלחת הותקפה על ידי ילידים וסוליס מת בהתקפה.
ב-1588, חואן טורס דה ורה אי אראגון ייסד את סן חואן דה ורה דה לאס סייטה קוריינטס (תרגום: חואן הקדוש מן ורה של שבעת הזרמים). השם קוצר בהמשך לקוריינטס. השם "שבעת הזרמים" מתייחס לשבע לשונות יבשה בגדת הנהר במקום הזה שיצרו זרמים סוערים שהקשו את הניווט בנהר בחלקו הזה.
המיקום שלה בין אסונסיון, בפרגוואי של ימינו, לבואנוס איירס הפך אותה לנקודת מעבר חשובה, כמו גם העובדה שהייתה גבוהה יחסית שמנעה הצפות במקרה של עליית מפלס המים.
ב-1807 העיר התנגדה לפלישות בריטיות. במהלך מלחמת העצמאות של ארגנטינה, העיר נמצאה במאבק מתמשך עם הממשלה המרכזית בבואנוס איירס, אבל מלחמת הברית המשולשת איחדה אותן לאחר שהעיר הותקפה על ידי כוחות פרגוואים ב-1865.

תחבורה

נמל התעופה הבנלאומי דוקטור פרננדו פיראחינה ניבז'רו ממוקם כ-5 ק"מ מהעיר ומשרת אותה.
גשר חנרל מנואל בלגרנו חוצה את נהר הפרנה ומקשר את העיר אל העיר רסיסטנסיה, בירת פרובינציית צ'אקו הסמוכה.
יאנדקס

היסטוריה

ב-1988, איש העסקים ומתכנת התוכנה, ארקדי וולוז', התעניין בהקמת מנוע חיפוש בכתב הקירילי ויחד עם מומחה המחשבים ארקדי בורקובסקי הם הקימו את חברת "ארקדיה" ב-1989, עם חקיקת חוק העסקים הפרטיים שהתיר לראשונה רכוש פרטי ברוסיה. ב-1993 ארקדיה התאחדה עם חברת התוכנה הרוסית CompTek, שבה עבד באותה עת חברו לכיתה של וולוז', איש התוכנה איליה סגלוביץ'. באותה שנה הוקמה תוכנת למנוע חיפוש בדיסק הקשיח של המחשב, בשיתוף פעולה עם המכון לבעיות העברת מידע ע"ש אלכסנדר חרקביץ' של האקדמיה הרוסית למדעים. באותה שנה הקימה CompTek את המילון המקוון הקירילי הראשון ומנוע חיפוש בעל קידוד קירילי וב-1994 הוקמה אנציקלופדיה מקוונת תנ"כית בשפה הרוסית. כאשר ב-1995 הוחלט להקים מנוע חיפוש כלל רוסי, הוא התמקד רק בכמה אזורים ורק לאחר מכן הפך למנוע החיפוש הנפוץ ביותר באינטרנט הרוסי. רשמית, מנוע החיפוש Yandex.Ru נרשם ב-23 בספטמבר 1997, בתערוכת Softool, תערוכת טכנולוגיית מידע חד-שנתית ברוסיה.
בשנת 2000 הוקמה חברת המניות יאנדקס, כמפעילת מנוע החיפוש, והורחבו שירותי יאנדקס. לאורך העשור הראשון של המאה ה-21 התרחב שוק האינטרנט הרוסי בהתמדה, וכך גם יאנדקס וב-2011 הונפקה לראשונה בנאסד"ק.
בשנת 2010 השקיעה לראשונה בישראל, בחברת הסטרטאפ face.com. במארס 2014 החליטה החברה על פתיחת מרכז פיתוח בישראל, זאת לאחר שרכשה את חברת הסטארט אפ הישראלית, KitLocate. במאי 2014, הודיעה החברה על השקעה של 4.1 מיליון דולר בחברת הסטארטאפ הישראלית SalesPredict של ד"ר קירה רדינסקי. בספטמבר 2018 שירות המוזיקה יאנדקס. מוזיקה נכנס לשוק הישראלי והחל להציע שירים ורצועות בעברית. בדצמבר 2018 נכנסה יאנדקס לתחרות על שוק המוניות והשיקה את שירות יאנגו ומפעילה דרכו את שירות יאנדקס. טקסי שבשלב הראשון פועל באזור גוש דן ובאשדוד.
בית פישר

היסטוריה

הבית נבנה בסוף המאה ה-19, והוא היה הבית המרכזי בכפר הערבי כפר עטה אשר קדם לקריית אתא. (כפר עטה הוא שם המושבה הקדמה לקריית אתא אשר הוקמה בשנת 1925, על ידי חברת "עבודת ישראל". כפר עטה נקראה על שמו של כפר האריסים הערבי "כופרתא", שאדמותיו נקנו מן האפנדי- בעל הקרקעות הערבי).
הבית נודע בעיקר בשם ״בית הבק״ (בתרגום לערבית= בית האדון) כלומר ביתו של אדון הכפר.
בראשית ימי כפר עטה גרו בבית פישר, "המוכתר" יהושע פישר, מי שעמד בראש היישוב העברי המתחדש, ואשתו רבקה פישר, ולאחר מותם הורישו את הבית לאגודת תו"מ (תורה ומלאכה) להנצחת שמם, וציוו את ביתם למען פעילות קהילתית.

מוצגים וארכיון

במוזיאון יש כלים עתיקים המלמדים חיי היומיום של מייסדי קריית אתא בשנת 1952.
אחת מהתערוכות במוזיאון, היא תערוכת "ממעוף הציפור". אשר מציגה, צילומי אוויר שמראים את התפתחותה של קריית אתא.
במוזיאון יש גם ארכיון המכיל מסמכים, קלטות, תמונות וזיכרונות של תושבי היישוב הוותיקים. וגם חומר מודרני יותר, שמכיל פרסומים מהעיתון המקומי "קל אתא" ותיעוד היישוב וקהילתו.
שוצהונד

שוצהונד (מגרמנית: כלב הגנה - shchutz הגנה, hund כלב) הוא תהליך אילוף כלבים ששימש להגנה ועבודה משלהי שנות המאה ה-20, בנוסף, שימש השוצהונד כמבדק התאמה לכלבים והתפתח בהמשך כהליך אילוף להכשרת הכלב לעבודה משטרתית וביטחונית כמו: חיפוש ואיתור סמים, איתור חומרי נפץ, גילוי חשודים ושמירה על חומרים ומתקנים סודיים.

היסטוריה ומקורות השוצהונד

במלחמת העולם השנייה נעזרו הגרמנים בכלבים שאומנו בשיטה זו לשמירה על הסדר בזמן העבודה במחנות ולאיתור יהודים. יחד עם זאת, באמצע שנות השלושים, התפתח השוצהונד לכדי ספורט ותחרות כלבים, תחרות שהתבססה על הבנת הפקודות השונות וביצוע משימות, רמת הצייתנות והמשמעת של הכלב. פעם בשנה נערכת תחרות שוצהונד עולמית, המזכה את הבעלים והכלב באליפות העולם.

תקני השוצהונד

עד לשנת 2006 התקיימו שני תקנים (מבדקים) לבדיקת כשירותו של הכלב לעבודות השונות: מבחן השוצהונד ומבחן ה-IPO. כיום, אוחדו שני המבדקים הללו לכדי מבדק אחד, ה-VPG, מבדק אשר נועד לצמצם את המבחנים, ויחד עם זאת ליצור מושג ברור יותר לגבי הצורך עליו הכלב יענה בעת ביצוע המשימה.

מבחנים ותרגילי השוצהואנד

הגישוש - במבחן הגישוש על הכלב להפגין יכולת ריכוז מוחלטת ויכולת עבודה עצמאית, במהלך מבחן זה מפוזרים לאורך המסלול חפצים המדיפים ריח אנושי או עקבות אנושיים, על הכלב לאתר את בעל העקבות או החפצים ללא עזרתו של המאלף ("הנוהג" בשפת האילוף).
משמעת - תרגיל המשמעת מתבצע תוך הדמיה של מצב אמת בו מושמעות לכלב סדרה של פקודות ללא הרצועה. בעת בדיקת הזוג הראשון, מתחבא בעלי הכלב ועל כלבו להישאר בתנוחת ארצה (שכיבה) סטאטית ולא לזוז עד לקבלת פקודה מבעליו, בעוד הזוג השני, מבצע את סדרת התרגילים - בין הפקודות ישנן פקודות לתרגילים סטאטיים ודינמיים כמו: ארצה, שב, בוא, עמוד ופקודות להבאת חפצים. (הבאת החפצים בתחרויות שוצהונד מקיימות בתוכן תרגיל קפיצה מעל משוכת עץ). התרגיל המסיים בתרגילי המשמעת הוא תרגיל הקדימה, כאשר בו נשלח הכלב לרוץ קדימה למרחק של כארבעים מטרים ובסיומו מוכרזת פקודת ארצה. תרגיל זה מצריך יכולת ריכוז ומיקוד רבה.
תקיפה והגנה - מבחן הבודק את נאמנותו של הכלב כלפי בעליו ויכולת זיהוי ושמיעת פקודות במצבי סכנה. במהלך תרגולי ההגנה, נבדק אופיו של הכלב ויכולת השליטה של הבעלים גם יחד. המשימה בתרגיל ההגנה היא למצוא אובייקט (המדמה פושע, חשוד או גורם מסוכן) ולסמנו בנביחה בלבד. בהמשך, מבוצע תרגיל כפול של מרדף ועצירה – כאשר הפושע מתחיל לברוח, הכלב נדרש להתחיל במרדף אחריו ולהפסיק את המרדף בהישמע פקודת הבעלים. 
התרגיל המסכם - תרגיל האומץ הוא תרגיל תקיפה פיזי בו מוטל על הכלב לתקוף את הפושע כאשר הפושע (או האובייקט) רץ לקראת הכלב או בעליו ממרחק של כמה עשרות מטרים.

ארגוני הדרכה מקצועיים בארץ ובעולם

בארץ ובעולם קיימים ארגוני הדרכה מקצועיים להדרכת שוצהונד, הדרכת מאלפים, אילוף שוצהונד ותחרויות שוצהונד. לדוגמה: "DVGAMERICA" - מרכז ההדרכה האמריקאי המוביל והגדול ביותר בארצות הברית והוותיק ביותר בעולם, "German sheperd schutzhund club of Canada" - בית הספר לאילוף רועים גרמניים בקנדה, "מרכז כלבני עמוס שיבולי" לאילוף שוצהונד והכשרת מאלפי שוצהונד, הוותיק ביותר בארץ.
ארגונים אלה ואחרים מכשירים כלבי עבודה והגנה ומאמנים כלבים לתחרויות שוצהונד, התחרויות מתקיימות בכל שנה במקום אחר בעולם. במקרים רבים דווקא בעונת החורף, במקרים שונים גם במהלך גשמים שוטפים ורוחות עזות התקיימו תחרויות השוצהונד כסדרן, כמו התחרות שנערכה בגבעת עדה בינואר 2012.
בעיית הסכומים החלקיים

במדעי המחשב, בעיית הסכום החלקי (Subset Sum Problem) היא בעיה חשובה בתורת הסיבוכיות ובקריפטוגרפיה. הבעיה היא כזו: בהינתן קבוצה של מספרים שלמים, האם קיימת תת-קבוצה לא ריקה שלה שסכום איבריה הוא אפס? לדוגמה, בהינתן הקבוצה {7-,3-,2-,8,5} כקלט לבעיה, התשובה תהיה חיובית, והקבוצה שסכומה אפס תהיה {2-,3-,5}. בעיה זו היא NP-שלמה.
בעיה שקולה לבעיה זו היא כדלקמן: בהינתן קבוצת מספרים שלמים I, ומספר נוסף s, האם קיימת תת-קבוצה לא ריקה של I שסכום איבריה הוא s? 
ניתן גם לחשוב על בעיית הסכום החלקי כעל מקרה מיוחד של בעיית תרמיל הגב. 
מקרה מיוחד של בעיה זו היא בעיית החלוקה, בה נשאלת השאלה האם קיימת תת-קבוצה שסכום איבריה שווה לסכום כל האיברים שאינם בתת-קבוצה זו.

אלגוריתמים לפתרון הבעיה

בעיה זו היא NP-שלמה, לכן עדיין לא נמצא אלגוריתם הפותר אותה בזמן יעיל. לעומת זאת, ניתן לפתור את הבעיה באמצעות אלגוריתם פסאודו פולינומי, ובאמצעות אלגוריתם פולינומי מקרב.